প্রলোভন দেখিয়ে শিশুকন্যাকে যৌন হেনস্থা, গ্রেফতার প্রতিবেশী নাবালক

ওয়েব ডেস্ক: চকোলেটের প্রলোভন দেখিয়ে ৫ বছরের এক শিশু কন্যাকে নিজের বাড়িতে ডেকে নিয়ে গিয়ে যৌন হেনস্থা (Sexual Harassment)। ঘটনায় অভিযুক্ত আরেক ১৫ বছরের নাবালক। ঘটনার কথা জানাজানি হলে শিশুকন্যার (Girl Child) পরিবারকে গলা টিপে খুনের হুমকি (Murder Threat) অভিযুক্ত নাবালকের। এই ঘটনাকে কেন্দ্র করে ব্যাপক চাঞ্চল্য ছড়াল পূর্ব মেদিনীপুরের (East Midnapore) কোলাঘাট থানার সাহড়া গ্রামে।

পুলিশ ও স্থানীয় সূত্রে জানা গিয়েছে, সোমবার সকাল ১০টার দিকে ঘটনাটি ঘটে। অভিযোগ, ওই দিন প্রতিবেশী নাবালকটি চকোলটের প্রলোভন দেখিয়ে শিশুকন্যাকে নিজের বাড়িতে থেকে ডেকে নিয়ে যায়। প্রথমে কিছু বুঝতে না পারলেও ২২ অক্টোবর সন্ধ্যায় শিশুটি অসুস্থ বোধ করতে শুরু করে। তখন তার মা কারণ জানতে চাইলে, মেয়েটি জানায় যে প্রতিবেশী দাদা তাঁর সঙ্গে অশালীন আচরণ করেছে।

আরও পড়ুন: উলুবেড়িয়ায় ডাক্তারকে মারধর ও ধর্ষণের হুমকি, হোমগার্ড-সহ গ্রেফতার ৩

এরপর ২৩ অক্টোবর নির্যাতিতার মা অভিযুক্তের বাড়িতে গিয়ে ঘটনার প্রতিবাদ জানাতে গেলে, উল্টে অভিযুক্তের পরিবারের সদস্যরা শিশুটির পরিবারের উপর চড়াও হয়ে মারধর করে বলে অভিযোগ। খবর পেয়ে কোলাঘাট থানার পুলিশ ঘটনাস্থলে পৌঁছে পরিস্থিতি নিয়ন্ত্রণে আনে।

নির্যাতিতার মা পরে থানায় লিখিত অভিযোগ দায়ের করেন। অভিযোগের ভিত্তিতে পুলিশ অভিযুক্ত নাবালককে গ্রেফতার করে। পুলিশ জানিয়েছে, ২৪ অক্টোবর ধৃত নাবালককে তমলুক জেলা আদালতে পাঠানো হবে। একই সঙ্গে নির্যাতিতা শিশুটির মেডিকেল পরীক্ষা করানো হবে।